জেলে গিয়ে তাদের জেরা করার জন্য এদিন আবেদন জানান তদন্তকারীরা। একইসঙ্গে অভিযুক্তদের ফের টিআই প্যারেডের আবেদন জানানো হয়। দু’টি আবেদনই মঞ্জুর করে বিচারক তিনজনকে ১৪ দিনের জেল হেফাজতের নির্দেশ দিয়েছেন।
এদিন আদালতে বিশেষ সরকারি আইনজীবী, তমাল মুখোপাধ্যায় জানান, তদন্তের স্বার্থে ধৃতদের ফের জেরা করার প্রয়োজনীয়তা রয়েছে। সেইসঙ্গে ফের টিআই প্যারেডেরও আবেদন করে তিনি জানান, প্রথমবার টিআই প্যারেডের সময় ঘটনার অন্যতম প্রত্যক্ষদর্শী এক সেনা জওয়ান শহরে ছিলেন না। তিনি সেই সময় মণিপুরে ছিলেন। তাই ফের টিআই প্যারেডের আবেদন জানানো হচ্ছে। যদিও সূত্রের খবর, প্রথম বার টিআই প্যারেডে অডি গাড়ির চালক হিসাবে ১৫ জন সাক্ষী সনাক্তকরণ প্রক্রিয়ায় অংশ নিয়েছিলেন। বেশিরভাগ সাক্ষী চালক হিসাবে সাম্বিয়াকে চিহ্নিত করলেও দু’একজন শানু-জনিকে চিহ্নিত করেছিলেন। সেই বিভ্রান্তি দূর করতেই ফের এই আবেদন। 
যদিও পুনরায় টিআই প্যারেডের আবেদনের বিরোধিতা করে অভিযুক্তদের আইনজীবীরা জামিনের আবেদন জানান। অভিযুক্তদের পক্ষে আইনজীবী রানা মুখোপাধ্যায় প্রশ্ন তোলেন, একবার টিআই প্যারেড হয়ে যাওয়ার পর ফের কেন করা হবে। যদিও সরকারি আইনজীবী জানান, তদন্ত একেবারে প্রাথমিক পর্যায়ে রয়েছে। এই অবস্থায় অভিযুক্তেরা জামিন পেলে তদন্ত প্রক্রিয়া ব্যাহত হবে। সওয়াল-জবাব শেষে বিচারক তিনজনকে ২৬ ফেব্রুয়ারি পর্যন্ত জেল হেফাজতের নির্দেশ দেন।